- Այո, ոչնչացնում են: Բայց արի ու տես, որ նրանք առնում են իրենց իսկ ոչնչացրած կամ իրենց հրամանով ոչնչացվող արվեստի գլուխգործոցներից մնացած կտորները: Արձանի, մի փոքրիկ խոյակի կտորներ են առնում և թանգարան կառուցում` դրանք տեղադրելու: Շարունակականության անտես, բայց մի ուղիղ կապ կա համամարդ կային արժեքների միջև: Եթե չլիներ Արքիմեդը, կլինե՞ր Նյուտոնը: Ո´չ: Եղավ Նյուտոնը, ծնվեց Էյնշտեյնը: Եթե չլիներ Ֆիդիասը, չէր ծնվի Միքելանջելոն, գուցեև` Ռոդենը: Փիլիսոփայությունն էլ է այդպես. Արիստոտելից մինչև գերմանական դասական փիլիսոփայություն` ուղիղ կապ, կամուրջ կա: Եվ այդ կամուրջների վրայով անցնում են աշխարհի բոլոր ազգերի կառքերը: Իսկ մենք` հայերս, հպարտ պետք է լինենք, որովհետև այդ կամուրջների հենասյուներից ենք եղել. մենք ոչ թե անցել ենք դրանց վրայով ու տեսել-սովորել, այլ դրա հենասյուներից ենք: Հիշեք, թե ինչ Միջնադար ունենք. ինչո՞ւ միայն Նարեկացի, ինչո՞ւ ոչ` նաև Քուչակ, Ռոսլին, Պիծակ, Տրդատ… Երևույթներ են դրանք: Տղայիս հաճախ ասում եմ` տես, թե որտեղից է ծնվել գոթական արվեստը. հայկականից: Եվրոպացին էլ դա չի հերքում: Իհարկե, չեն պատճենել, բայց ազդեցությունն ակնհայտ է: